Penarikan (anjing)

**Penarikan** (juga dikenali sebagai ***drafting*** atau ***carting***) ialah kegiatan atau sukan anjing yang melibatkan anjing (biasanya baka besar) yang menarik kereta atau gerabak yang berisi dengan bekalan, seperti barangan ladang, peralatan perkhemahan, barangan runcit, atau kayu api, tetapi kadang-kadang menarik orang.

## Sejarah
Penarikan melibatkan anjing yang menarik kereta atau gerabak, iaitu tugas yang dahulunya dilakukan untuk membantu petani mengangkut barang.

### Sejarah purba

Penggunaan *[[travois]]* untuk penarikan diamalkan di Amerika Utara, khususnya dalam kalangan orang Indian Dataran. Laluan bersejarah ketara, seperti Lewis and Clark Trail–Travois Road dan Genting Lewis dan Clark di Montana, banyak dilalui oleh pengembara yang menggunakan *travois*. Penggunaan ulang-alik laluan ini mewujudkan alur dalam dan selari pada rupa bumi — tanda yang kekal terlihat kini. Tinggalan tambahan jejak *travois* dapat ditemukan di Tapak Bersejarah Kebangsaan Knife River Indian Villages. Bukti arkeologi menunjukkan bahawa *travois* digunakan sebelum penciptaan roda, dengan sesetengah jejak di New Mexico yang bertarikh seawal 22,000 tahun lalu.

Tembikar yang menggambarkan penarikan di Yunani Purba dan di Rom telah ditemukan bertarikh kembali ke abad ke-2 SM. Maharaja Rom Elagabalus diketahui menggunakan anjing tarikan, seperti yang diterangkan oleh sejarawan Lampridius:

### Eropah moden awal dan Eropah perindustrian
Ahli kemanusiaan Justus Lipsius (1547–1606) menerangkan kesaksian tentang penarikan, dengan menulis:

Dalam kalangan bangsawan Eropah, wahana ini kerap digunakan untuk rekreasi. Wanita di perkarangan berlumba melalui taman. Pada tahun 1608, Louis XIII dilihat memandu pedati kecil yang ditarik oleh dua ekor mastif, melalui Galeri Besar Muzium Louvre.

Kereta anjing digunakan dalam sejarah di Belgium dan di Belanda untuk mengirimkan susu, roti, dan barangan lain. Pada tahun 1725, Martin Pegius mencatat dalam buku beliau *Fleischerhunde in Belgien* ("Anjing Tukang Daging di Belgium") bahawa anjing lazimnya digunakan untuk menarik kereta ke pasar dan dari pasar, kerap tanpa iringan manusia.

Penarikan berterusan sepanjang awal abad ke-19 sebagai cara pengangkutan praktikal, khsusunya di kawasan luar bandar. Ia memenuhi pelbagai tujuan, termasuk mengangkut barang, membantu dalam tugas ladang, dan malah membawa penumpang. Di Britain Zaman Victoria, kereta anjing dikaitkan dengan pembuat roti dan, apabila menggunakan kawasan yang dikhaskan untuk pejalan kaki, dianggap sebagai gangguan. Pada tahun 1839, Akta Polis Metropolitan memperkenalkan larangan ke atas penggunaannya di dalam jejari 15 batu dari Charing Cross, dengan memetik kedua-dua kebimbangan tentang kebajikan haiwan dan kebimbangan tentang kesihatan awam. Anjing yang terlalu banyak bekerja dipercayai lebih rentan terhadap penyakit anjing gila dan penurunan ketara laporan kes yang menyusul pada tahun 1841 kelihatannya menyokong pandangan ini. Pada tahun sama, larangan seluruh negara ke atas kereta tarikan anjing digubal di serata United Kingdom.

Perundangan itu bukan tanpa tentangan. Pengkritik, khususnya peniaga kecil yang bergantung pada kereta anjing sebagai cara pengangkutan barangan yang berpatutan, menyuarakan kebimbangan tentang kesan ekonomi daripada larangan itu. Sesetengah pihak malah mencemuh rang undang-undang itu sebagai perkara remeh, dengan mencadangkan bahawa jika anjing dilarang menarik kereta, maka kuda padi Shetland juga patut dilarang mengikut logik sama.

### Abad ke-20

Semasa Perang Dunia Pertama, sesetengah unit tentera menggunakan kereta anjing untuk mengangkut bekalan dan peralatan. Tentera Darat Belgium, sebagai contoh, menggunakan anjing besar dan kuat untuk menarik kereta yang membawa mesingan dan peluru, kerana mendapati bahawa ia lebih menjimatkan kos dan mudah dikendalikan berbanding dengan kuda di rupa bumi tertentu. Penggunaan kereta anjing mula merosot pada awal abad ke-20 kerana kemajuan kenderaan bermotor dan kebimbangan tentang kebajikan haiwan. Di Britain, sebagai contoh, amalan ini dilarang pada awal tahun 1900-an, yang membawa kepada kesudahan tragis untuk banyak anjing pekerja yang ditinggalkan atau dieutanasia apabila tidak lagi dapat memenuhi tujuannya. Anjing digunakan oleh Tentera Darat Soviet dalam Perang Dunia Kedua untuk menarik kereta yang mengandungi usungan untuk askar tercedera.

## Amalan
Kini, penarikan ialah kegiatan rekreasi yang membolehkan anjing terlibat dalam kerja bertujuan, yang dapat memuaskan diri secara mental dan fizikal. Penarikan dapat dilakukan secara kompetitif dan penarikan sebagai sukan juga dikenali sebagai *[[mushing]]* tanah kering dan diamalkan di seluruh dunia, kerap untuk mengekalkan anjing kereta luncur salji musim sejuk dalam bentuk pertandingan semasa luar musim. *[[Mushing]]*, *[[bikejoring]]*, dan skuter anjing kesemuanya merupakan bentuk penarikan.

### Peralatan

Kereta yang ditarik oleh seekor anjing atau lebih kerap dipanggil "kereta anjing". Anjing berkenaan menarik kereta dengan menggunakan abah-abah yang dipasang khas yang direka untuk mengagihkan berat.

Salah satu keragaman *carting* ialah *sulky driving*, iaitu apabila anjing menarik orang di dalam kenderaan yang dipanggil *sulky*. Sukan ini menawarkan kesempatan senaman dan disiplin untuk baka bertenaga. Banyak baka pekerja lebih gembira apabila diberi kerja atau tugas dan *carting*/*sulky driving* dapat menjadi hobi memuaskan untuk anjing dan pemilik.

*Sulky* tersebut direka untuk mempunyai sangat sedikit berat pada belakang anjing berkenaan. Salah satu model yang digunakan secara meluas ialah simpulan belakang, yang melibatkan hanya sebatang aci daripada *sulky* tersebut yang mempunyai berat negatif (pusat jisim kereta di belakang sedikit daripada roda) pada abah-abah anjing. Simpulan belakang juga memudahkan pergerakan anjing dengan lingkungan pergerakan bebas berbanding dengan aci pengekang di mana-mana sisi. Ini kerap memudahkan latihan awal untuk *sulky*, kerana aci tinggi tunggal tidak mengganggu pergerakan anjing.

Abah-abah serupa dapat digunakan untuk anjing untuk menarik orang berkerusi roda. Sukan ini kadang-kadang dipanggil "*[[mushing]]* kerusi roda".

Kereta anjing juga merupakan nama bagi sejenis kenderaan tarikan kuda yang pada asalnya membawa anjing untuk perburuan.

## Baka

Anjing yang digunakan untuk penarikan mungkin dipanggil anjing tarikan, anjing penarik, atau anjing kereta. Banyak baka anjing dibiakbakakan untuk penarikan dan terus cemerlang dalam kegiatan ini dan menikmati kegiatan ini kerana kekuatannya, etika kerjanya, dan perangainya, termasuk anjing Newfoundland, anjing gunung Bern, anjing gunung besar Switzerland, anjing Santo Bernard, dan anjing Leonberg, serta anjing Rottweil, anjing lembu Flandre, dan mastif Belgium.

Anjing gunung besar Switzerland ialah anjing pekerja besar yang digunakan oleh tukang daging, peniaga lembu, pekerja buruh, dan petani, yang menggunakannya sebagai anjing pengawal, anjing penggiring, dan anjing tarikan.

Anjing gunung Bern ialah anjing pekerja besar dengan perangai tenang yang unggul untuk penarikan kereta, seperti yang pernah dilakukan di Switzerland. Baru-baru ini, ia telah digunakan untuk menarik kereta untuk membawa kanak-kanak atau untuk muncul dalam perarakan.

Walaupun banyak baka anjing mempunyai sejarah penarikan, mana-mana anjing sihat dengan perangai elok dapat digunakan asalkan kereta atau gerabak berada dalam kemampuannya.

## Dalam kebudayaan
Kereta tarikan anjing kerap digambarkan dalam kesusasteraan dan kesenian. Seniman Belanda-Belgium Henriëtte Ronner-Knip (1821–1909) melukis banyak gambar dalam gaya Romantik tentang anjing tarikan yang menarik kereta anjing. Anjing kereta luncur salji digunakan untuk menarik peralatan dan orang dengan cekap di atas salji dan ais dalam ekspedisi tahun 1911 Roald Amundsen ke Kutub Selatan.


Ronner Knip Henriette The Dog Cart.jpg|*The Dog Cart* ("Kereta Anjing"), minyak pada kanvas, Henriëtte Ronner-Knip
Henriette Ronner Kurze Rast.jpg|*A Short Rest* ("Rehat Singkat"), minyak pada kayu, Henriëtte Ronner-Knip
Aan de Zuidpool - p1913-164-1.jpg|*To the South Pole* ("Ke Kutub Selatan"): fotograf anjing kereta luncur salji dalam ekspedisi Kutub Selatan Amundsen, 1911


## Lihat juga
* ''Travois'' anjing
* Anjing kereta luncur salji
* Anjing pekerja
* *[[A Dog of Flanders]]*

## Rujukan